<classify> HALMASHAURI ya wilaya ya Kilwa mkoani Lindi, imeagizwa kumkamata mkandarasi wa kampuni ya State Grid Electronics Technical Works Ltd kwa kushindwa kumaliza mradi kwa wakati kutokana na kutoweka miundombinu katika kilometa mbili katika kijiji cha Nangambi kama makubaliano yao na Wakala wa Umeme Tanzania REA mwaka huu. Ushauri huo ulitolewa na Naibu Waziri wa Nishati, Subira Mgalu akizungumza na wakazi wa vijiji vya Nangambi na Kisangi kwa nyakati tofauti jana katika ziara yake ya kikazi wilayani humo.Alisema kutokana na kutokamilika kwa miundombinu hiyo hatoweza kuzindua mradi wa umeme wa REA katika kitongoji cha Nangambi. Mimi natoka Dar es Salaam nawasha gari, natumia mafuta mpaka hapa nakuta kazi robo iliyokamilika, kweli mnafanya nini hapa nataka mkuu wa wilaya tumia sheria ya saa 48 kumkamata mkandarasi huyu ni msumbufu mno, alisema. Alisema mkandarasi huyo alishaitwa na waziri mara kwa mara lakini bado haelewi.Nataka akamatwe, awekwe ndani ili aweze kuonja serikali inataka nini. Naibu Waziri Mgalu pia aliwataka wasimamizi wa mradi huo nao wajiangalie kwani haiwezekani waziri anakwenda kuzindua mradi na kukuta kazi bado haijakamilika. Hata hivyo, aliilaumu REA kwa kutoa kazi kwa kampuni hiyo ya State Grid Electrics Technical Works Ltd katika mikoa miwili ambayo ni Morogoro na Lindi.Alisema katika mikoa ya Pwani, Dar es Salaam wakandarasi kutoka kampuni tofauti walipewa wilaya sio mmoja kwa kutekeleza miradi hiyo. Alisema kwamba kuna malalamiko baadhi ya vijiji havipo katika mpango wa REA III, kwa mzunguko wa kwanza ambapo muda wake utaishia Juni 30, mwaka huu. Alisema vijiji vyote vitapata huduma hiyo kwa kuwapo mradi mwingine wa REA jazia kwa vijiji vilivyosalia ambapo utaanza Julai mwaka huu. Naye, Mhandisi wa mradi wa REA mkoa wa Lindi, Emmanuel Sengwaji alisema kwamba mradi wa REA III wenye gharama ya Sh bilioni 20.87 na ulianza mwaka 2017 na itakamilika mwaka huu.Aliongeza kwa kusema kwamba mradi huo unatekelezwa kwa ufadhili wa Serikali ya Tanzania kupitia Wakala wa Umeme vijijini hapa Nchini REA. Mhandisi huyo alitoa ufafanuzi kuwa wateja 125 wa awali walishaunganishiwa umeme kati ya lengo la wateja 5,328 mradi utakapokamilika. Alisema katika vijiji 25 vya wilaya ya Kilwa vilivyowekewa umeme ni viwili, wilaya ya Liwale kuna vijiji 14 vilvyowasha umeme ni vitatu, Wilaya ya Nachingwea ina vijiji 31 kati ya hivyo vilivyowasha umeme ni vitatu, wilaya ya Ruangwa ina vijiji 33 ni vijiji saba vilivyowasha umeme na wilaya ya Lindi vijijini 30 ambapo vilivyowasha umeme ni vitano.  <topic>: kitaifa 